section_heading: Prvi svjetski rat
paragraph_text: Na početku Prvog svjetskog rata Michelsen je imenovan zapovjednikom oklopnog krstaša SMS Prinz Adalbert. Uz navedenu dužnost od 20. travnja do 3 srpnja 1915. obnaša i dužnost načelnika stožera Izviđačkih snaga u istočnom Baltiku. U kolovozu 1915. imenovan je načelnikom stožera Vrhovnog zapovjedništva u istočnom Baltiku, da bi 14. travnja 1916. postao vrhovnim zapovjednikom torpednih čamaca (Erster Führer der Torpedobootsstreitkräfte). U tom svojstvu sudjeluje i u Jyllandskoj bitci gdje mu je zapovjedni brod bio SMS Rostock. Dana 1. lipnja 1917. imenovan je zapovjednikom podmorničkih snaga (Befehlshaber der U-Boote) koju dužnost obnaša sve do kraja rata.